Garmin ontspoor ná kuberkrakers toeslaan | Netwerk24
24 Julie 2020 12:48
Fikse Fanies kon sedert Donderdagmiddag nie data van oefensessies oplaai op Garmin se app of webtuiste nie, en dus ook nie op platforms soos Discovery se Vitality punte daarvoor verdien nie.
Eienaars van Garmin-toestelle kan nie nou punte vir oefensessies by Vitality verdien nie. Foto: Getty Images
Dié verskaffer van fiksheidstoestelle moes noodgedwonge al sy stelsels van lyn af haal nadat kuberkrakers toegeslaan het.
Garmin bevestig op sy amptelike Twitter-rekening dat sy stelsels steeds van lyn af is, hoewel hy geen melding van die aanval maak nie.
Volgens The Guardian het 'n groep kuberkrakers toegang tot Garmin se stelsels verkry en sy interne netwerk en "sommige produksiestelsels" oorgeneem.
Discovery het ook bevestig dat hy geen oefensessies van Garmin met Vitality kan sinchroniseer nie. Dit beteken Vitality-lede kan nie nou punte vir sessies met 'n Garmin-toestel ontvang nie.
"Wees egter gerus dat alle oefensessies gelaai sal word sodra Garmin weer aan die gang is," sê Discovery.
Punte vir hierdie week se oefenteiken kan tot aanstaande Dinsdag gelaai word.
Garmin kan in hierdie tyd ook geen oproepe na sy inbelsentrums en e-posse ontvang of aanlyn gesprekke voer nie. "Ons probeer die probleem so gou moontlik oplos en vra om verskoning vir die ongerief."
Garmin, 'n Amerikaanse onderneming, spesialiseer ook in die verskaffing van nasporingstelsels vir onder meer vliegtuie en skepe.
Vlieëniers het aan die tegnologieblad ZDnet gesê hulle kon sedert Donderdag ook nie die jongste weergawes van Garmin se databasisse aflaai wat hulle benodig om te kan vlieg nie.
Die Garmin-app vir vlieëniers is ook ná die aanval van lyn af.
Dit is nog nie bekend wie agter die aanval sit of watter eise hulle stel nie.
Trouens, Garmin het self nog nie bevestig dat hy die slagoffer van 'n kuberaanval is nie. Volgens The Guardian het van die maatskappy se werknemers dit as 'n kuberaanval op sosiale media beskryf.
Daar is ook nog geen aanduiding of die aanvallers toegang tot die persoonlike inligting van enige Garmin-gebruikers kon kry nie.
Die aanval op Garmin is die tweede in die afgelope paar weke op 'n bekende onderneming. Twitter het verlede week ook deurgeloop onder kuberkrakers wat toegang tot meer as 100 hoëprofiel-gebruikers se rekeninge verkry het.